April nærmer sig sin afslutning, men før vi kan skrive maj, skal vi først igennem en søndag, der generelt byder på nogen eller en del sol over det ganske land. På trods af solskinsvejret bliver det en ret kølig søndag, da temperaturen blot topper med op til 12 grader. Det kølige vejr kan mærkes i morgentimerne, hvor der helt lokalt måles frost. Men langt de fleste steder ligger temperaturen fra dagens begyndelse mellem 1 og 5 grader. Derudover vil de fleste stå op til en flot start på søndagen med masser af sol på forårshimlen. Skyer dukker op Generelt fortsætter det flotte vejr gennem hele dagen, men i løbet af morgen- og formiddagstimerne dukker der efterhånden skyer op. Det er de såkaldte kumulusskyer – bedre kendt som smuktvejrsskyer. De vil mest af alt bare pynte på himlen og af og til skygge lidt for solen. På Bornholm er der ikke de samme betingelser for skydannelse som i resten af landet. Derfor får solen mest plads på himlen over solskinsøen. Temperaturen topper generelt med 10 til 12 grader på termometret. Langs kyster med pålandsvind bliver det dog noget køligere med encifrede maksimumtemperaturer. Dagen igennem blæser det med en jævn til frisk vind fra en vestlig og nordvestlig retning. Mange vil opleve det som en kold vind. Dermed er det med at finde en lækrog, hvis man vil have fuld udbytte af solens varme stråler. Stedvis regn Et lavtryk nordvest for Danmark giver i aften med tiden overskyet vejr i særligt den nordlige del af Jylland. Som aftenen skrider frem, begynder det endda også at regne – primært nordenfjords. I resten af landet holder det tørt den kommende aften og nat med mulighed for kig til stjernerne.

Opsummering:
I de sene aftentimer er der udsigt til et lokalt regnvejr.